**Likumprojekts**

**Grozījumi likumā "Par nekustamā īpašuma nodokli"**

Izdarīt likumā "Par nekustamā īpašuma nodokli" (Latvijas Republikas Saeimas un Ministru Kabineta Ziņotājs, 1997, 13., 24. nr.; 1998, 24. nr.; 1999, 4., 24. nr.; 2001, 1., 24. nr.; 2003, 2., 15. nr.; 2005, 24. nr.; 2007, 21. nr.; 2008, 1. nr.; 2009, 6., 15. nr.; Latvijas Vēstnesis, 2009, 200. nr.; 2010, 106., 170., 206. nr.; 2011, 202. nr.; 2012, 190. nr.; 2013, 194., 232. nr.; 2014, 57. nr.; 2015, 248. nr.) šādus grozījumus:

1. Papildināt 2. pantu ar 6.1 daļu šādā redakcijā:

"(61) Nekustamā īpašuma nodokli par valstij piekritīgo nekustamo īpašumu, kas ar tiesas nolēmumu kriminālprocesā atzīts par noziedzīgi iegūtu un konfiscēts valsts labā, par laiku no nākamā mēneša pēc tam, kad stājies spēkā tiesas nolēmums par noziedzīgi iegūtas mantas konfiskāciju, līdz mēnesim, kad stājies spēkā tiesas nolēmums, ar kuru apstiprināta nekustamā īpašuma izsole, maksā zvērināts tiesu izpildītājs Noziedzīgi iegūtas mantas konfiskācijas izpildes likumā noteiktajā kārtībā no naudas līdzekļiem, kas iegūti, izpildot mantas konfiskāciju, un atrodas zvērināta tiesu izpildītāja depozīta kontā."

2.  7. pantā:

papildināt pirmo daļu ar 7. un 8. punktu šādā redakcijā:

"7) ja īpašumu atsavina, izpildot tiesas nolēmumu par noziedzīgi iegūtas mantas konfiskāciju valsts labā, īpašuma tiesību ieguvējs nekustamā īpašuma nodokli maksā, sākot ar nākamo mēnesi pēc tam, kad stājies spēkā tiesas nolēmums, ar kuru apstiprināta nekustamā īpašuma izsole;

8) ja īpašumu atsavina, izpildot tiesas nolēmumu par noziedzīgi iegūtas mantas konfiskāciju, ar kuru nolemts mantu atdot pēc piederības īpašniekam vai likumīgajam valdītājam, īpašuma tiesību ieguvējs nekustamā īpašuma nodokli maksā, sākot ar nākamo mēnesi pēc tam, kad stājies spēkā tiesas nolēmums par noziedzīgi iegūtas mantas konfiskāciju.";

papildināt trešo daļu ar 6. punktu šādā redakcijā:

"6) nekustamā īpašuma maksāšanas pienākums izbeidzas ar nākamo mēnesi pēc tam, kad stājies spēkā tiesas nolēmums par noziedzīgi iegūtas mantas konfiskāciju."

3. Papildināt 9. panta ceturto daļu pēc vārdiem "maksātnespējas procesu" ar vārdiem "vai izpildot tiesas nolēmumu par noziedzīgi iegūtas mantas konfiskāciju".

Likums stājas spēkā 2016. gada 1. oktobrī.

Tieslietu ministrs

Dzintars Rasnačs